I. Šimko, poslanec: (2004-03-04):
Keď sa zostavovala vláda po týchto voľbách v septembri a v októbri 2002, tak sa zistilo, že 2 politické strany, vládne, išli s iným programom a napokon sa prijal kompromis, podľa ktorého sa síce nebude meniť volebný systém, ale napriek tomu sa voľby priblížia k občanom tak, aby reprezentácia zvolená občanmi bola bližšie k tým, ktorí si vyberajú, to znamená k občanom. A vlastne prvou tézou tohto priblíženia malo byť viac volebných obvodov alebo volebných krajov. Bohužiaľ, napriek tomu, že táto téza bola zapísaná do programového vyhlásenia vlády, predložený návrh zákona o voľbách do Národnej rady Slovenskej republiky tomuto nezodpovedá a zachováva doterajšie pravidlo, že Slovensko je jedným volebným obvodom. Z toho dôvodu som navrhol ešte v prvom čítaní, aby sa návrh vrátil spracovateľovi na prepracovanie, pretože zmeniť počet volebných obvodov je pomerne legislatívnotechnicky náročné a je to rozsiahla zmena návrhu. Bohužiaľ, vtedy Národná rada rozhodla tak, že návrh posunula do druhého čítania a je možné vlastne túto zmenu uskutočniť len poslaneckým návrhom, ktorý o chvíľku prednesiem. Predkladám návrh, ktorým alternatívne navrhujeme zvýšiť počet volebných krajov na 4 alebo na 8. Slobodné fórum presadzuje viacej 8, ale keďže tej téze, o ktorej som hovoril vyhovuje aj nižší počet krajov, navrhujeme aj 4 volebné kraje. Pokiaľ ide o konkrétny návrh, alternatíva A, v ktorej sa bude líšiť vlastne prvé ustanovenie § 11 svojho návrhu, sa vzťahuje na 4 volebné kraje, alternatíva B sa vzťahuje na 8 volebných krajov. Ja navrhujem, aby sa najskôr hlasovalo o alternatíve B a potom o alternatíve A. Chcel by som povedať, že z našej histórie, pokiaľ ide o demokratické voľby, a to zdôrazňujem, demokratické voľby, tak na území Slovenska sa vždy volilo len systémom pomerného zastúpenia, za Prvej, Česko-slovenskej republiky na území Slovenska bolo 7 volebných obvodov alebo krajov a po roku 1990 alebo v roku 1990 potom boli 4 volebné kraje až do ich zrušenia, keď sa začal uplatňovať ten systém, ktorý tu máme dnes. My navrhujeme teda tieto dva varianty a Národná rada hlasovaním rozhodne. Takže teraz mi nič iného nezostáva, len predniesť celý návrh, ktorý je pomerne rozsiahly, ale, vopred sa ospravedlňujem, je to nevyhnutné, musí to odznieť. Bod 1. § 11 Volebný kraj má toto nové znenie v alternatíve A: Odsek 1 znie: „Územie Slovenskej republiky tvoria štyri volebné kraje.“ Odsek 2 znie: „Územie volebného kraja pre voľby do Národnej rady Slovenskej republiky je zhodné s územným obvodom podľa prílohy k zákonu č. ... Z. z. o voľbách do Národnej rady Slovenskej republiky (zákon č. 515/2003 Z. z. o krajských úradoch a obvodných úradoch a o zmene a doplnení niektorých zákonov, príloha 1 k zákonu č. 515/2003 Z. z.).“ V alternatíve B § 11 Volebný kraj má toto nové znenie: Odsek 1 znie: „Územie Slovenskej republiky tvorí 8 volebných krajov.“ Odsek 2 znie: „Územie volebného kraja pre voľby do Národnej rady Slovenskej republiky je zhodné s územným obvodom samosprávneho kraja9).“ Poznámka pod čiarou k odkazu 9 znie: „9) § 1 ods. 3 písm. a) až h) zákona č. 302/2001 Z. z. o samospráve vyšších územných celkov.“ Druhý bod. V § 13 má odsek 1 toto nové znenie: „Pre voľby do Národnej rady Slovenskej republiky sa zriaďujú Ústredná volebná komisia, krajské volebné komisie, obvodné volebné komisie a okrskové volebné komisie.“ A zároveň odkaz 9 sa označí ako odkaz 10. Bod 3. V § 14 majú odseky 2 a 3 nové znenie: Odsek 2 znie: „Zapisovateľa a) Ústrednej volebnej komisie vymenúva a odvoláva vláda Slovenskej republiky, b) krajskej volebnej komisie vymenúva a odvoláva prednosta krajského úradu, c) obvodnej volebnej komisie vymenúva a odvoláva prednosta obvodného úradu, d) okrskovej volebnej komisie vymenúva a odvoláva starosta.“ Odsek 3 znie: „Zapisovateľa Ústrednej volebnej komisie vymenúva predseda vlády Slovenskej republiky najneskôr 105 dní predo dňom volieb; zapisovateľov podľa ods. 2 písm. b), c) a d) vymenúva príslušný orgán v dostatočnom predstihu tak, aby mohli plniť úlohy podľa tohto zákona.“ Bod 4. Za § 15 sa vkladá nový § 16 Krajská volebná komisia: Odsek 1 znie: „Do krajskej volebnej komisie deleguje politická strana alebo koalícia, ktorej kandidátna listina bola zaregistrovaná najneskôr 55 dní predo dňom volieb, jedného člena a jedného náhradníka.“ Odsek 2 znie: „Krajská volebná komisie musí mať najmenej 5 členov. Ak krajská volebná komisia nie je vytvorená spôsobom uvedeným v odseku 1 alebo ak sa počet jej členov zníži pod zákonom ustanovený počet a nie je náhradník, vymenúva chýbajúcich členov prednosta krajského úradu.“ Odsek 3 znie: „Prvé zasadanie krajskej volebnej komisie sa uskutočňuje najneskôr 40 dní predo dňom volieb. Zasadanie zvoláva prednosta krajského úradu.“ Odsek 4 znie: „Krajská volebná komisia a) preskúmava a registruje kandidátne listiny podané vo volebnom kraji, b) prerokúva  informácie krajského úradu o organizačnej a technickej príprave volieb vo volebnom kraji, c) prerokúva informácie o zabezpečení činnosti svojho odborného sumarizačného útvaru, d) dohliada na pripravenosť okresných volebných komisií zabezpečovať úlohy podľa tohto zákona, e) zisťuje výsledky hlasovania vo volebnom kraji, f) vyhotovuje zápisnicu o priebehu a výsledku hlasovania vo volebnom kraji a odovzdáva ju Ústrednej volebnej komisii, g) odovzdáva volebné dokumenty do úschovy krajskému úradu v sídle krajskej volebnej komisie.“ Bod 5. Doterajšie § 16 a § 17 sa prečíslujú na § 17 a § 18. Bod 6. Doterajší § 18 sa prečísluje na § 19 a zároveň v odseku 1 slovo „Ústrednej“ sa nahrádza slovom „krajskej“ a v odseku 2 za prvú vetu sa vkladá druhá veta v tomto znení: „Koalícia musí byť zložená z rovnakých politických strán vo všetkých volebných krajoch, v ktorých podáva kandidátnu listinu.“ Zároveň sa odkazy 10 a 11 označujú ako odkazy 11 a 12. Bod 7. Doterajší § 19 sa prečísluje na § 20 s novým znením Preskúmavanie kandidátnych listín krajskou volebnou komisiou: Odsek 1 znie: „Krajská volebná komisia preskúmava predložené kandidátne listiny najneskôr 80 dní predo dňom volieb a vyhotovuje o tom zápisnicu. Preskúmavanie kandidátnych listín za volebný kraj vykonáva krajská volebná komisia prostredníctvom svojho odborného sumarizačného útvaru. Kandidátnu listinu, ku ktorej nie je pripojené potvrdenie o uhradení kaucie, krajská volebná komisia nepreskúmava.“ Odsek 2 znie. „Krajská volebná komisia vyčiarkne z kandidátnej listiny kandidáta a) ktorý nespĺňa podmienky uvedené v § 3, b) pri ktorom podľa § 19 ods. 4 písm. a) nie je pripojené vyhlásenie, c) ak je uvedený na kandidátnych listinách viacerých politických strán alebo koalícií, na tej kandidátnej listine, ku ktorej nie je pripojené vyhlásenie podľa § 19 ods. 4 písm. a); ak kandidát podpísal vyhlásenie k viacerým kandidátnym listinám, vyčiarkne ho na všetkých kandidátnych listinách, d) ktorý je uvedený na kandidátnej listine nad najvyššie ustanovený počet podľa § 19 ods. 5, e) ktorý je podľa oznámenia Ústrednej volebnej komisie uvedený na kandidátnych listinách vo viacerých volebných krajoch podľa § 21 ods. 2.“ Odsek 3 znie: „Po preskúmaní kandidátnych listín odovzdá predseda krajskej volebnej komisie jedno vyhotovenie kandidátnych listín s vyhlásením kandidátov, že súhlasia s kandidatúrou a so zápisnicou o výsledku preskúmania kandidátnych listín v Ústrednej volebnej komisii.“ Bod 8. Doterajší § 20 sa prečísluje na § 21 Kontrola kandidátnych listín Ústrednou volebnou komisiou: Odsek 1 znie: „Ústredná volebná komisia najneskôr 75 dní predo dňom volieb vykonáva kontrolu kandidátnych listín a zápisníc krajských volebných komisií o výsledku preskúmania kandidátnych listín prostredníctvom svojho odborného sumarizačného útvaru za celú Slovenskú republiku a vyhotovuje o tom zápisnicu.“ Odsek 2 znie: „Ak je kandidát uvedený na kandidátnych listinách podaných vo viacerých volebných krajoch, Ústredná volebná komisia oznamuje túto skutočnosť bezodkladne všetkým dotknutým krajským volebným komisiám.“ Odsek 3 znie: „Ak kandidátne listiny podané rovnakou politickou stranou alebo koalíciou sú v rôznych volebných krajoch označené odchylne, vyzve predseda Ústrednej volebnej komisie člena Ústrednej volebnej komisie za túto politickú stranu alebo koalíciu, aby najneskôr do konca zasadania Ústrednej volebnej komisie oznámil jednotné označenie kandidátnych listín pre všetky volebné kraje.“ Odsek 4 znie: „Ústredná volebná komisia určuje žrebom číslo, ktorým sa jednotne pre všetky volebné kraje označí kandidátna listina každej politickej strany a koalície.“ Odsek 5 znie: „Predseda Ústrednej volebnej komisie zasiela bezodkladne zápisnicu o výsledku kontroly kandidátnych listín a oznámenie o určení čísiel kandidátnych listín krajským volebným komisiám; zároveň zabezpečuje zverejnenie vyžrebovaných čísiel kandidátnych listín.“ Bod 9. Doterajší § 21 sa prečísluje na § 22 s novým znením Registrácia kandidátnych listín: Odsek 1 znie: „Krajská volebná komisia po doručení zápisnice o výsledku kontroly kandidátnych listín Ústrednou volebnou komisiou zaregistruje najneskôr 70 dní predo dňom volieb kandidátne listiny, ktoré sú v súlade s týmto zákonom, ako aj kandidátne listiny, ktoré boli upravené podľa § 20 ods. 2. Registrácia kandidátnych listín je podmienkou vytlačenia hlasovacích lístkov.“ Odsek 2 znie: „Krajská volebná komisia v lehote podľa odseku 1 odmietne registráciu kandidátnej listiny, ktorá nie je v súlade s týmto zákonom, ako aj kandidátnu listinu, ktorú nemožno upraviť podľa § 20 ods. 2.“ Odsek 3 znie: „Zapisovateľ krajskej volebnej komisie do 24 hodín od rozhodnutia krajskej volebnej komisie doručí rozhodnutie podľa odsekov 1 a 2 dotknutej politickej strane alebo koalícii; súčasne im oznámi vyžrebované číslo kandidátnej listiny.“ Odsek 4 znie: „Proti rozhodnutiu krajskej volebnej komisie o registrácii kandidátnej listiny s úpravami podľa § 20 ods. 2 a proti rozhodnutiu o odmietnutí registrácie kandidátnej listiny môže dotknutá kandidujúca politická strana alebo koalícia podať návrh na vydanie rozhodnutia o ponechaní kandidáta na kandidátnej listine alebo návrh na vydanie rozhodnutia o zaregistrovaní kandidátnej listiny na príslušný krajský súd v sídle krajskej volebnej komisie. Návrh možno podať do troch dní odo dňa rozhodnutia krajskej volebnej komisie.“ Odsek 5 znie: „Krajská volebná komisia po zaregistrovaní kandidátnych listín doručuje zoznam kandidátov Ústrednej volebnej komisii a ministerstvu, ktoré ho prostredníctvom okresných úradov doručí obciam najneskôr 40 dní predo dňom volieb. Obce zabezpečia, aby najneskôr 25 dní predo dňom volieb zoznam kandidátov obdržal každý volič. Na účely voľby poštou uverejní ministerstvo zoznam kandidátov najneskôr 40 dní predo dňom volieb na svojej internetovej stránke.“ Bod 11. Doterajší § 22 sa prečísluje na § 23 a zároveň odsek 3 má toto nové znenie: „Späťvzatie kandidátnej listiny politickou stranou alebo koalíciou, vzdanie sa alebo odvolanie kandidatúry treba dvojmo doručiť predsedovi krajskej volebnej komisie, ktorý zabezpečí jeho uverejnenie vo volebných miestnostiach a jedno vyhotovenie bezodkladne zašle predsedovi Ústrednej volebnej komisie, ktorý zabezpečí jeho uverejnenie na internetovej stránke ministerstva.“ Bod 12. Doterajší § 23 sa prečísluje na § 24 s novým znením Hlasovacie lístky: Odsek 1 znie: „Hlasovací lístok sa vyhotoví pre každú politickú stranu a koalíciu, ktorej kandidátna listina bola vo volebnom kraji zaregistrovaná.“ Odsek 2 znie: „Ministerstvo zabezpečí na základe zaregistrovaných kandidátnych listín potrebný počet hlasovacích lístkov. Správnosť údajov, ktoré sa uvedú na hlasovacom lístku, overuje krajská volebná komisia. Na hlasovacom lístku musí byť uvedené vyžrebované číslo kandidátnej listiny, názov politickej strany alebo koalície, meno a priezvisko kandidáta, akademický titul, vek, zamestnanie a obec jeho trvalého pobytu. Poradie kandidátov na hlasovacom lístku musí byť zhodné s poradím na kandidátnej listine. Ak politická strana alebo koalícia na kandidátnej listine uviedla svoj grafický znak, uvedie sa aj na hlasovacom lístku.“ Odsek 3 znie: „Hlasovacie lístky musia byť vytlačené písmom toho istého druhu a rovnakej veľkosti na papieri rovnakej farby a akosti a tých istých rozmerov. Hlasovacie lístky sú opatrené odtlačkom pečiatky krajskej volebnej komisie.“ Odsek 4 znie: „Ministerstvo doručuje hlasovacie lístky starostom obcí prostredníctvom okresných úradov najneskôr 40 dní predo dňom volieb. Starostovia obcí zabezpečia, aby boli hlasovacie lístky doručené najneskôr  v deň volieb okrskovým volebným komisiám okrem okrskovej volebnej komisie vytvorenej pre volebný okrsok podľa § 12 ods. 4.“ Odsek 5 znie: „Volič, ktorý hlasuje na území Slovenskej republiky, dostane hlasovacie lístky vo volebnej miestnosti v deň konania volieb.“ Odsek 6 znie: „Ak dôjde k zrušeniu politickej strany alebo k pozastaveniu jej činnosti, a tu je odkaz 11, alebo k späťvzatiu kandidátnej listiny politickou stranou v čase po zaregistrovaní kandidátnej listiny, hlasovacie lístky tejto politickej strany sa nevytlačia a ak sú vytlačené, volebné komisie zabezpečia, aby sa voličom vo volebných miestnostiach nerozdávali. To isté platí, ak dôjde k späťvzatiu kandidátnej listiny koalíciou alebo k zrušeniu, alebo k pozastaveniu činnosti niektorej z politických strán tvoriacich koalíciu po zaregistrovaní kandidátnej listiny.“ Bod 13. § 24 sa prečísluje na § 25. Odkazy 12, 13, 14, 15, 16, 17 a 18 sa označia ako odkazy 13, 14, 15, 16, 17, 18 a 19. Bod 14. Paragrafy 25, 26, 27, 28, 29, 30, 31, 32 a 33 sa prečíslujú na paragrafy 26, 27, 28, 29, 30, 31, 32, 33 a 34. Bod 15. § 34 sa prečísluje na § 35 a zároveň odsek 10 má toto nové znenie: „Pri voľbe poštou voličmi, ktorí nemajú trvalý pobyt na území Slovenskej republiky, sa paragrafy 29 až 34 nepoužívajú.“ Bod 16. § 35 sa prečísluje na § 36 a odsek 4 má toto nové znenie: „Na hlasovanie sa § 31 ods. 5 vzťahuje primerane.“ Bod 17. § 36 sa prečísluje na § 37, § 37 sa prečísluje na § 38 a zároveň v odseku 2 sa mení § 23 na § 24. Bod 19. § 38 sa prečísluje na § 39 a zároveň v ods. 2 písm. d) sa mení § 30 na § 31. Bod 20. § 39 sa prečísluje na § 40 a odseky 1 a 2 majú toto nové znenie: Odsek 1 znie: „Po sčítaní hlasov a podpísaní oboch rovnopisov zápisnice o priebehu a výsledku hlasovania vo volebnom okrsku predseda okrskovej volebnej komisie oznamuje výsledky hlasovania a jedno vyhotovenie zápisnice doručuje bezodkladne obvodnej volebnej komisii a počká na jej pokyn na ukončenie činnosti.“ Odsek 2 znie: „Ak nesplní predseda okrskovej volebnej komisie na výzvu obvodnej volebnej komisie povinnosti podľa odseku 1 do 24 hodín po ukončení hlasovania, môže obvodná volebná komisia výsledky hlasovania v ostatných volebných okrskoch odovzdať krajskej volebnej komisii.“ Bod 21. § 40 sa prečísluje na § 41 a v názve sa slovo „okresnou“ mení na slovo „obvodnou“ a v prvej vete sa slovo „okresná“ mení na slovo „obvodná“. Bod 22. § 41 sa prečísluje na § 43 a v ods. 2  písm. d) sa mení § 30 na § 31 a zároveň v odseku 3 sa slovo „Ústrednej“ nahrádza slovom „krajskej“. Bod 23. Pôvodný § 43 sa ruší. Bod 24. § 42 je s novým znením Sčítanie hlasov v krajskej volebnej komisii: Odsek 1 znie: „Krajská volebná komisia zisťuje výsledky hlasovania vo volebnom kraji zo zápisníc okrskových volebných komisií o priebehu a výsledku hlasovania vo volebnom okrsku doručených obvodnými volebnými komisiami. Ak vzniknú pochybnosti o údajoch uvedených v zápisnici, má právo vyžiadať si od príslušných obvodných volebných komisií vysvetlenia a iné informácie alebo, ak je to potrebné, od príslušnej okrskovej volebnej komisie hlasovacie lístky a ostatné volebné dokumenty.“ Odsek 2 znie: „V miestnosti, kde krajská volebná komisia sčítava hlasy a zisťuje výsledky hlasovania, môžu byť prítomní členovia a zapisovatelia volebných komisií a členovia ich odborných sumarizačných útvarov, ako aj pozorovatelia, ktorým na to dala povolenie krajská volebná komisia.“ Bod 25. V § 44 v ods. 2 písm. c) sa § 30 mení na § 31 a ods. 2 písm. f) má toto nové znenie: „mená a priezviská kandidátov, ktorí boli z jednotlivých kandidátnych listín zvolení za poslancov v prvom skrutíniu spolu s údajmi o výsledkoch prednostného hlasovania, mená a priezviská kandidátov zvolených za poslancov v druhom skrutíniu, ako i mená a priezviská kandidátov, ktorí sa stali náhradníkmi“. A zároveň odsek 3 má toto nové znenie: „Ústredná volebná komisia zverejňuje celkové výsledky volieb po podpísaní zápisnice o výsledku volieb podľa jednotlivých volebných krajov; môže zverejňovať aj priebežné výsledky volieb.“ Bod 26. Za § 44 sa vkladajú nové paragrafy 45 až 49 v tomto znení: § 45 Zápisnica krajskej volebnej komisie o priebehu a výsledku hlasovania vo volebnom kraji: Odsek 1 znie: „Krajská volebná komisia vyhotovuje dvojmo zápisnicu o priebehu a výsledku hlasovania vo volebnom kraji. Zápisnicu podpisuje predseda a ostatní členovia komisie. A ak niektorý z členov z krajskej volebnej komisie zápisnicu nepodpísal, uvedie dôvody nepodpísania.“ Odsek 2 znie: „Zápisnica krajskej volebnej komisie o priebehu a výsledku hlasovania vo volebnom kraji obsahuje a) počet volebných okrskov vo volebnom kraji a počet okrskových volebných komisií, ktoré zaslali výsledok hlasovania, b) počet voličov zapísaných v zozname voličov vo volebnom kraji, c) počet voličov, ktorí sa zúčastnili hlasovania, d) počet voličov, ktorí odovzdali obálky podľa § 31, e) počet voličov, ktorí zaslali návratnú obálku z cudziny, f) počet platných hlasov odovzdaných pre politickú stranu alebo koalíciu, g) počet voličov politickej strany alebo koalície, ktorí využili právo prednostného hlasu, h) počet platných prednostných hlasov odovzdaných pre jednotlivých kandidátov podľa politických strán alebo koalícií.“ Odsek 4 znie: „Po podpísaní oboch vyhotovení zápisnice o priebehu a výsledku hlasovania vo volebnom kraji predseda krajskej volebnej komisie doručuje bezodkladne jedno vyhotovenie zápisnice Ústrednej volebnej komisii. Ostatné volebné dokumenty odovzdáva do úschovy krajskému úradu v sídle krajskej volebnej komisie.“ § 46 Určenie počtu mandátov pre volebné kraje: Odsek 1 znie: „Ústredná volebná komisia preskúmava zápisnice krajských volebných komisií a zisťuje podľa nich počet platných hlasov, ktoré boli odovzdané pre všetky kandidátne listiny vo všetkých volebných krajoch. Tento údaj sa delí ústavne určeným počtom poslancov. Číslo takto vypočítané, zaokrúhlené na celé číslo je republikovým mandátovým číslom.“ Odsek 2 znie: „Republikovým mandátovým číslom sa delí celkový počet platných hlasov odovzdaných v každom volebnom kraji. Takto vypočítaný celočíselný výsledok delenia, ktorý udáva, koľkokrát sa republikové mandátové číslo nachádza v celkovom počte platných hlasov odovzdaných v každom volebnom kraji, je počet mandátov, ktoré pripadajú tomuto volebnému kraju.“ Odsek 3 znie: „Ak takto neboli rozdelené všetky mandáty, Ústredná volebná komisia ich postupne prideľuje volebným krajom, ktoré vykazujú najväčší zostatok. Pri rovnosti zostatkov rozhoduje žreb.“ § 47 Podmienky prideľovania mandátov: Odsek 1 znie: „Ústredná volebná komisia zisťuje, koľko platných hlasov celkove bolo odovzdaných pre každú politickú stranu a koalíciu.“ Odsek 2 znie: „Ústredná volebná komisia ďalej zistí a) ktoré politické strany získali menej ako 5 % z celkového počtu odovzdaných platných hlasov, b) ktoré koalície zložené z dvoch alebo troch politických strán získali menej ako 7 % z celkového počtu odovzdaných platných hlasov, c) ktoré koalície zložené najmenej zo štyroch politických strán získali menej ako 10 % z celkového počtu odovzdaných platných hlasov.“ Odsek 3 znie: „Pri ďalšom zisťovaní volebných výsledkov a prideľovaní mandátov na politické strany a koalície podľa odseku 2 a hlasy pre ne odovzdané Ústredná volebná komisia neprihliada; tieto politické strany a koalície do prvého skrutínia nepostupujú.“ Odsek 4 znie: „Ak Ústredná volebná komisia zistí, že požiadavky podľa odseku 2 nesplnila žiadna politická strana a žiadna koalícia, zníži a) ak ide o politické strany, hranicu 5 % na hranicu 4 %, b) ak ide o koalície podľa ods. 2 písm. b), hranicu 7 % na hranicu 6 %, c) ak ide o koalície podľa ods. 2 písm. c), hranicu 10 % na hranicu 9 %.“ Odsek 5 znie: „Ak Ústredná volebná komisia zistí, že znížením hranice podľa odseku 4 nepostúpia do prvého skrutínia aspoň dve politické strany alebo aspoň dve koalície, alebo aspoň jedna politická strana a jedna koalícia, zníži hranicu o ďalšie percento.“ Odsek 6 znie: „V prvom skrutíniu sa rozdeľujú mandáty v rámci volebných krajov.“ § 48 Prvé skrutínium: Odsek 1 znie: „Súčet platných hlasov odovzdaných vo volebnom kraji pre politické strany alebo koalície, ktoré postúpili do prvého skrutínia, sa vydelí počtom mandátov, ktoré sa tomuto volebnému kraju pridelili podľa § 44, zväčšeným o číslo 1; číslo, ktoré vyšlo týmto delením zaokrúhlené na celé číslo, je krajským volebným číslom.“ Odsek 2 znie: „Celkový počet platných hlasov, ktorý dostala politická strana alebo koalícia, sa delí krajským volebným číslom a politickej strane alebo koalícii sa pridelí toľko mandátov, koľkokrát je krajské volebné číslo obsiahnuté v súčte platných hlasov, ktoré táto politická strana alebo koalícia získala.“ Odsek 3 znie: „Ak sa takýmto spôsobom pridelil o jeden mandát viac, ako sa mal prideliť, odpočíta sa prebytočný mandát tej politickej strane alebo koalícii, ktorá vo volebnom kraji vykázala najmenší zostatok delenia. Pri rovnakom zostatku delenia sa mandát odpočíta politickej strane alebo koalícii, ktorá získala vo volebnom kraji menší počet hlasov. Ak je počet platných hlasov rovnaký, rozhoduje žreb.“ Odsek 4 znie: „V rámci jednotlivých politických strán alebo koalícií kandidáti dostanú mandáty pridelené strane v poradí, v akom sú uvedení na hlasovacom lístku. Ak však voliči, ktorí odovzdali platný hlas pre túto politickú stranu alebo koalíciu, využili právo prednostného hlasu, dostane najskôr mandát ten z kandidátov, ktorý získal najmenej 5 % prednostných hlasov z celkového počtu platných hlasov odovzdaných pre politickú stranu alebo koalíciu v rámci volebného kraja. Ak politickej strane alebo koalícii je pridelených viac mandátov a viac kandidátov splnilo podmienku podľa predchádzajúcej vety, mandáty dostanú kandidáti postupne v poradí podľa najvyššieho počtu získaných prednostných hlasov. Ak je rovnosť prednostných hlasov, rozhodujúce je poradie na hlasovacom lístku.“ Odsek 5 znie: „Ak niektorá politická strana alebo koalícia nekandidovala toľko kandidátov, koľko jej patrí mandátov podľa výsledkov prvého skrutínia, dostane iba toľko mandátov, koľko osôb kandidovala.“ § 49 Druhé skrutínium: Odsek 1 znie: „Všetky mandáty, ktoré neboli pridelené v prvom skrutíniu, pridelí Ústredná volebná komisia v druhom skrutíniu. Do druhého skrutínia sa prenášajú zostatky hlasov jednotlivých politických strán alebo koalícií, ktoré získali v jednotlivých volebných krajoch.“ Odsek 2 znie: „Najneskoršie do 12 hodín po odsúhlasení výsledkov prvého skrutínia Ústrednou volebnou komisiou odovzdajú jej členovia predsedovi Ústrednej volebnej komisie kandidátne listiny svojich politických strán alebo koalícií. Počet kandidátov na týchto kandidátnych listinách nie je obmedzený. Politická strana alebo koalícia môže na kandidátnu listinu zaradiť iba tých kandidátov, ktorí boli kandidovaní v niektorom volebnom kraji a neboli zvolení v prvom skrutíniu. Po odovzdaní kandidátnych listín už nemožno meniť kandidátov ani poradie, v akom sú uvedení na kandidátnej listine.“ Odsek 3 znie: „Ústredná volebná komisia v druhom skrutíniu sčíta zostatky hlasov jednotlivých politických strán alebo koalícií. Tento súčet vydelí počtom mandátov, ktoré neboli v prvom skrutíniu obsadené, zväčšeným o číslo 1. Číslo, ktoré vyšlo delením zaokrúhlené na celé číslo, je republikovým volebným číslom. Na tomto základe pridelí Ústredná volebná komisia každej politickej strane alebo koalícii toľko mandátov, koľkokrát je republikové volebné číslo obsiahnuté v súčte zostatkov hlasov odovzdaných pre jednotlivú politickú stranu alebo koalíciu.“ Odsek 4 znie: „Ak neboli obsadené všetky mandáty ani podľa odseku 3 alebo ak politická strana alebo koalícia oznámila menej kandidátov, ako pre ňu pripadá mandátov, Ústredná volebná komisia pridelí tieto mandáty postupne tým politickým stranám alebo koalíciám, ktoré podali platné kandidátne listiny a ktoré majú najväčší zostatok delenia. Ak je rovnosť zostatkov, pridelí sa mandát politickej strane alebo koalícii, ktorá má väčší súčet zostatkov v druhom skrutíniu. Ak sú súčty zostatkov rovnaké, pridelí sa mandát politickej strane alebo koalícii, ktorá dostala v Slovenskej republike viac hlasov; ak je počet hlasov rovnaký, rozhodne žreb.“ Odsek 5 znie: „Ak sa takýmto spôsobom obsadil o jeden mandát viac, ako sa mal obsadiť, odpočíta sa prevyšujúci mandát tej politickej strane alebo koalícii, ktorá vykázala najmenší zostatok delenia v druhom skrutíniu. Ak je rovnaký zostatok, odpočíta sa prevyšujúci mandát tej politickej strane alebo koalícii, ktorá získala menší počet hlasov; ak je počet hlasov rovnaký, rozhodne žreb.“ Odsek 6 znie: „V rámci jednotlivých politických strán alebo koalícií mandáty pridelené politickej strane alebo koalícii dostanú kandidáti podľa poradia, v akom sú uvedení na kandidátnej listine pre druhé skrutínium.“ Odsek 7 znie: „Kandidáti, ktorí nedostali mandát ani v prvom, ani v druhom skrutíniu, sa stávajú náhradníkmi.“ Bod 27. § 45 sa prečísluje na § 50. Bod 28. § 46 sa prečísluje na § 51. Bod 29. § 47 sa prečísluje na § 52 a zároveň odsek 1 má toto nové znenie: „Ak sa uprázdni počas volebného obdobia mandát, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine pre voľby vo volebnom kraji, v ktorom bol kandidovaný poslanec, ktorého mandát sa uprázdnil. Ak však boli na kandidátnej listine uplatnené prednostné hlasy, nastupuje kandidát, ktorý dostal najvyšší počet prednostných hlasov.“ A odkazy 19, 20, 21 sa označia ako odkazy 20, 21 a 22. Bod 30. § 48 sa prečísluje na § 53 s novým znením Prostriedky na činnosť volebných komisií: Odsek 1 znie: „Prostriedky potrebné na činnosť volebných komisií zabezpečujú a) pre okrskové volebné komisie obce, v obvode ktorých sú zriadené, b) pre obvodné volebné komisie obvodné úrady, c) pre krajské volebné komisie krajské úrady.“ Odsek 2 znie: „Osoby na organizačnú a technickú prípravu volieb a ich vykonanie zabezpečujú obce, obvodné úrady a krajské úrady.“ Bod 31. § 49 sa prečísluje na § 54. Bod 32. § 50 sa prečísluje na § 55 a zároveň odkaz 22 sa označí ako odkaz 23. Bod 33. § 51 sa prečísluje na § 56. Bod 34. § 52 sa prečísluje na § 57 a zároveň v odseku 3 sa § 24 prečísluje na § 25. Odkaz 23 sa označí ako odkaz 24. Bod 35. § 53 sa prečísluje na § 58 a zároveň odkaz 24 sa označí ako odkaz 25. Bod 36. § 54 sa prečísluje na § 59 a má toto nové znenie: „Ak obec alebo jej orgány nesplnia úlohy podľa § 12 ods. 1 až 4, § 14 ods. 2 písm. d), § 18 ods. 2 a 3, § 24 ods. 4, § 25 ods. 13, § 27 a § 53 ods. 1 písm. a) a ods. 2, zabezpečí ich splnenie prednosta obvodného úradu na náklady obce.“ Bod 37. Paragrafy 55 až 57 sa prečíslujú na paragrafy 60 až 62. Bod 38. Celý text až po § 62 sa označí ako čl. I a za ním sa vkladá nový čl. II v tomto znení: „Zákon č. 99/1963 Zb. Občiansky súdny poriadok v znení zákona č. 36/1967 Zb., zákona č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona č. 263/1992 Zb., zákona Národnej rady Slovenskej republiky č. 5/1993 Z. z., zákona Národnej rady Slovenskej republiky č. 46/1994 Z. z., zákona Národnej rady Slovenskej republiky č. 190/1995 Z. z., zákona Národnej rady Slovenskej republiky č. 232/1995 Z. z., zákona Národnej rady Slovenskej republiky č. 22/1996 Z. z., zákona Národnej rady Slovenskej republiky č. 58/1996 Z. z., zákona č. 281/1996 Z. z., zákona č. 211/1997 Z. z., zákona č. 359/1997 Z. z., zákona č. 124/1998 Z. z., zákona č. 144/1998 Z. z., zákona č. 169/1998 Z. z., zákona č. 187/1998 Z. z., zákona č. 225/1998 Z. z., zákona č. 233/1998 Z. z., zákona č. 318/1998 Z. z., zákona č. 235/1998 Z. z., zákona č. 331/1998 Z. z., zákona č. 46/1999 Z. z., nálezu Ústavného súdu Slovenskej republiky č. 66/1999 Z. z., nálezu Ústavného súdu Slovenskej republiky č. 166/1999 Z. z., nálezu Ústavného súdu Slovenskej republiky č. 185/1999 Z. z., zákona č. 223/1999 Z. z., zákona č. 303/2001 Z. z., zákona č. 501/2001 Z. z., zákona č. 232/2002 Z. z., zákona č. 424/2002 Z. z., zákona č. 451/2002 Z. z., zákona č. 480/2002 Z. z., zákona č. 620/2002 Z. z., zákona č. 75/2003 Z. z. a zákona č. 353/2003 Z. z. sa mení takto: § 250za vrátane nadpisu znie Konanie vo veciach registrácie kandidátnych listín: Odsek 1 znie: „Ak volebná komisia príslušná podľa osobitného zákona34i) rozhodla a) o registrácii kandidátnej listiny s úpravou, môže sa politická strana alebo koalícia obrátiť na krajský súd s návrhom na vydanie rozhodnutia o ponechaní kandidáta na kandidátnej listine, b) o odmietnutí registrácie kandidátnej listiny, môže sa politická strana alebo koalícia obrátiť na krajský súd s návrhom na vydanie rozhodnutia o zaregistrovaní tejto kandidátnej listiny.“ Odsek 2 znie: „Účastníkmi konania sú politická strana alebo koalícia a krajská volebná komisia.“ Odsek 3 znie: „Súd rozhodne uznesením, a to do 3 dní od podania návrhu.“ Odsek 4 znie: „Proti rozhodnutiu súdu nie je prípustný opravný prostriedok.“.“ Poznámka pod čiarou k odkazu 34i znie: „34i) § 22 ods. 1 a 2 zákona č. ...,“ ktoré bude pridelené tomuto zákonu, „o voľbách do Národnej rady Slovenskej republiky.“ Bod 39. Ruší sa § 58 a zároveň sa vkladá nový čl. III v tomto znení: „Tento zákon nadobúda účinnosť 1. júla 2004.“ K alternatíve A, to znamená v prípade, že by bola schválená alternatíva so 4 volebnými krajmi, je príloha, ktorá vymedzuje tieto 4 volebné kraje, dovoľte, aby som to prečítal, pretože musím prečítať aj tabuľku, aj keď neviem, ako sa číta tabuľka, príloha k zákonu číslo, ktoré bude pridelené, Z. z. o voľbách do Národnej rady Slovenskej republiky. Jej nadpis je Územie volebných krajov a sídla krajských volebných komisií. Budem to čítať po riadkoch. Prvý stĺpec prvého riadku bude číslo volebného kraja, druhý stĺpec prvého riadku bude názov volebného kraja a sídlo volebnej komisie a tretí stĺpec prvého riadku bude text Územie volebného kraja tvoria územia obvodných úradov. To je vlastne záhlavie. A teraz  prvý riadok. V prvom stĺpci je 1., v druhom stĺpci je Bratislavský so sídlom v Bratislave a v treťom stĺpci bude Bratislava, Malacky, Pezinok, Senec. Druhý riadok. V prvom stĺpci je 2., v druhom stĺpci je Západoslovenský so sídlom v Nitre, v treťom stĺpci sú Bánovce nad Bebravou, Dunajská Streda, Galanta, Komárno, Levice, Nitra, Nové Mesto nad Váhom, Nové Zámky, Piešťany, Považská Bystrica, Prievidza, Senica, Šaľa, Štúrovo, Topoľčany, Trenčín, Trnava. Tretí riadok. V prvom stĺpci je 3., v druhom stĺpci je Stredoslovenský so sídlom v Banskej Bystrici, v treťom stĺpci je Banská Bystrica, Brezno, Čadca, Dolný Kubín, Liptovský Mikuláš, Lučenec, Martin, Námestovo, Rimavská Sobota, Ružomberok, Veľký Krtíš, Zvolen, Žiar nad Hronom, Žilina. Štvrtý riadok. V prvom stĺpci je 4., v druhom stĺpci je Východoslovenský so sídlom v Košiciach, v treťom stĺpci je Bardejov, Humenné, Kežmarok, Košice, Košice-okolie, Michalovce, Poprad, Prešov, Rožňava, Spišská Nová Ves, Stará Ľubovňa, Stropkov, Svidník, Trebišov, Vranov nad Topľou. Dámy a páni, toto je celý text pozmeňujúceho návrhu. Iste uznáte, že by bolo bývalo jednoduchšie, keby sme boli návrh vrátili ministerstvu vnútra po prvom čítaní a ministerstvo vnútra by predložilo komplexný návrh a nemuseli by sme predkladať takto komplikovaný a technicky zložitý pozmeňujúci návrh. Ale inak to, bohužiaľ, nešlo. Žiadam vás o podporu tohto návrhu, či už v alternatíve 1 alebo 2. Samozrejme, ešte technicky treba o tom hlasovať ako o komplexnom návrhu, nie je možné hlasovať len o určitých častiach tohto návrhu.